b'\n_START_ARTICLE_\nFS Jeanne d\xe2\x80\x99Arc (1930)\n_START_SECTION_\nPalvelus\n_START_PARAGRAPH_\nJeanne d\xe2\x80\x99Arc l\xc3\xa4hti 1931 neitsytmatkalleen p\xc3\xa4\xc3\xa4llikk\xc3\xb6n\xc3\xa4\xc3\xa4n Andr\xc3\xa9 Marquis. Alus k\xc3\xa4vi Brasiliassa ja Argentiinassa, joissa Ranska toivoi vaikutusmahdollisuuksiensa kasvavan. Se kiersi Kaphornin ja l\xc3\xa4p\xc3\xa4isi Panaman kanavan palaten Atlantille. Sen j\xc3\xa4lkeen se vieraili L\xc3\xa4nsi-Intiassa ja Marokossa ennen paluuta Ranskaan. Seuraavana vuonna alus kierteli Mustanmeren rannikkoa ja j\xc3\xa4lleen 1937-1938. Kaiken kaikkiaan alus teki ennen maailmansotaa kahdeksan pitk\xc3\xa4\xc3\xa4 koulutuspurjehdusta._NEWLINE_Toisessa maailmansodassa alus aloitti L\xc3\xa4nsi-Atlantin osastossa ja esti muun muassa saksalaisten kauppa-alusten p\xc3\xa4\xc3\xa4syn puolueettomista satamista. Toukokuussa 1940 alus l\xc3\xa4hti Brestist\xc3\xa4 \xc3\x89mile Bertinin ja lentotukialus B\xc3\xa9arnin kanssa Kanadaan kuljettaen Ranskan pankin kultavarantoja. Osasto saapui turvallisesti Halifaxiin. Alus jatkoi sitten matkaansa Karibialle Martiniquelle, miss\xc3\xa4 se viipyi aina hein\xc3\xa4kuuhun 1943. Karibialle sijoitettuna alus suojasi saattueita sek\xc3\xa4 partioi alueellaan. Se l\xc3\xa4hti 31. hein\xc3\xa4kuuta 1943 Port de Francesta Philadelphiaan telakalle, mik\xc3\xa4 kuitenkin peruutettiin. Alus jatkoi matkaansa Casablancaan, jonne se saapui 9. syyskuuta._NEWLINE_Yhdysvaltain laivaston korjausaluksen Vulcanin 300 insin\xc3\xb6\xc3\xb6ri\xc3\xa4 aseistivat aluksen Algerissa 17. -19. syyskuuta. Aseistettuna alus kuljetti joukkoja Ajaccioon liittyen Korsikan valtaukseen, kunnes se palasi 20. tammikuuta 1944 Casablancaan telakalle. Alus palasi palvelukseen toukokuussa, jolloin se palasi kuljetusteht\xc3\xa4viin. Alus osallistui sivustan tulitukiosastossa lokakuusta 1944 15. maaliskuuta 1945 asti tulittaen saksalaisten asemia Ligurian rannikolla._NEWLINE_Sodan p\xc3\xa4\xc3\xa4tytty\xc3\xa4 alus palasi huollon j\xc3\xa4lkeen hein\xc3\xa4kuussa 1946 koululaivaksi, ja siin\xc3\xa4 teht\xc3\xa4v\xc3\xa4ss\xc3\xa4 se teki kaikkiaan 27 koulutuspurjehdusta ymp\xc3\xa4ri maailmaa. Alus poistettiin palveluksesta 1964.'